**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: Ekonomska istraživanja i analize u parlamentima**

**Datum: 12.12.2014.**

**Br. 09/14**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[UVOD 2](#_Toc406663711)

[AUSTRIJA 3](#_Toc406663712)

[BELGIJA 4](#_Toc406663713)

[VELIKA BRITANIJA 5](#_Toc406663714)

[GRČKA 7](#_Toc406663715)

[NEMAČKA 8](#_Toc406663716)

[HOLANDIJA 8](#_Toc406663717)

[ŠPANIJA 9](#_Toc406663718)

# UVOD

Svi nacionalni parlamenati u EU vrše neki oblik *ex-post* naknadnih analiza i / ili odobrenje sprovođenja budžeta. U Evropskom parlamentu, kao i u sve većem broju nacionalnih parlamenata, ovaj zadatak vrši poseban organ zadužen za donošenje budžeta. Kao i Odbor Evropskog parlamenta za kontrolu budžeta, budžetski kontrolni odbori u nacionalnim parlamentima imaju odgovornost za pripremu propisa u oblasti upravljanja javnim finansijama, kontrolu i borbu protiv prevare.[[1]](#footnote-1)

Što se tiče EU fondova, oni se pregledaju od strane nekih nacionalnih parlamenata kao deo njihovog ispitivanja nacionalnog budžeta u celini. Pored toga, skoro polovina državnih revizorskih institucija (DRI) imaju inicijativu u izradi izveštaja o finansijskom upravljanju evropskim fondovima i gotovo svi izrađuju posebne izveštaje o delovima evropskih fondova koji se koriste na nacionalnom nivou. Glavni organ nadležan za pomoć parlamentima, odnosno kontrolu nacionalnih računa i izvršenje budžeta jeste DRI. Odnosi između DRI i parlamenta variraju u različitim državama. Što se tiče imenovanja DRI članova / predsednika, u nekim državama izbor članova vrši se na predlog vlade, a u većini slučajeva oni su izabrani od strane parlamenta. Značajna je razlika u dužini mandata, koji u određenim slučajevima može biti do starosne granice (Francuska, Holandija, Velika Britanija). Iako je češća pojava da DRI odlučuje koja revizija će se sprovoditi, parlamenti u jednom broju država imaju pravo da zahtevaju da DRI obavlja posebne revizije. Često su predstavnici DRI prisutni tokom razmatranja revizorskih izveštaja da predstave rezultate kontrola, odnosno da daju dodatne informacije ili odgovore na pitanja članova odbora. Što se tiče prezentacije izveštaja o reviziji skupštinskim odborima, parlamenati uglavnom prate istu proceduru kao Evropski parlament, odnosno prosleđuju sve izveštaje preko odbora nadležnog za reviziju i ispitivanja sprovođenja budžeta. Tamo gde postoji ekvivalentan odbor Odboru za budžetsku kontrolu Evropskog parlamenta, izveštaji se predstavljaju u odboru nadležnom za oblast politike koja se razmatra. Što se tiče odnosa sa izvršnim vlastima, većina parlamenata ima pravo da zatraži dodatne pismene ili usmene informacije tokom analize implementacije budžeta. Ministri ili zvaničnici u većini zemalja prisustvuju sastancima Odbora za kontrolu implementacije budžeta. U određenim slučajevima komesari i visoki zvaničnici Evropske komisije učestvuju u radu Odbora za budžetsku kontrolu Evropskog parlamenta. Parlamentarne odluke koje se tiču naknadne kontrole sprovođenja budžeta obično nemaju pravne posledice, ali mogu imati, a u nekim slučajevima su i imale ozbiljne političke posledice. One takođe mogu da utiču na raspodelu sredstava u budžetima za naredne godine - projekcijama budžeta. U gotovo svim državama članicama EU izveštaji odbora su dostupni javnosti. Sednice i rasprave odbora su često otvorene za javnost i medije, ali u većini zemalja odbori mogu odlučiti da održe sednice zatvorene za javnost.

U nastavku istraživanja prikazana je situacija u određenim zemljama, odnosno načini kontrole i tela nadležna za parlamentarnu kontrolu trošenja budžetskih sredstava. Razmatrana su sledeća pitanja:

* Da li postoji institucionalno telo (ili tela) u parlamentu zaduženo za ekonomska istraživanja i analizu budžeta (tj. budžetska kancelarija, istraživačke jedinice, fiskalne institucije, itd)? Koje su nadležnosti tog/tih jedinica? Da li postoji stručni kadar u odgovarajućim skupštinskim odborima koji je odgovoran za ekonomska istraživanja i budžetske analize?
* Gde se jedinica nalazi u strukturi parlamenta?
* Koji ljudskih resursi su na raspolaganju jedinici (kvalifikacije osoblja, studije i iskustva u ovoj oblasti)?
* Da li postoje drugi organi sa sličnim mandatima van parlamenta?

# AUSTRIJA

Tokom 2011. godine sve političke partije zastupljene u Nacionalnom savetu (Donji dom Austrijskog parlamenta) jednoglasno su donele odluku o uspostavljanju nezavisne Parlamentarne budžetske kancelarije *(Budgetdienst).*

Parlamentarna budžetska kancelarija je osnovana od strane predsednika Nacionalnog saveta u julu 2012. u skladu sa propisima koji uređuje parlamentarnu organizaciju a u okviru parlamentarne službe. Kao što je dogovoreno između svih političkih stranaka zastupljenih u Nacionalnom savetu i prema saopštenju Komisije za Budžet Austrijskog parlamenta 10. novembra 2011. godine *(1510 d.B. XXIV. GP)* Parlamentarna budžetska kancelarija će raditi nezavisno i objektivno i direktno podržavati rad Komisije za budžet.

Mandat Parlamentarne budžetske kancelarije je da podrži Nacionalni savet u budžetskom procesu u analizi i donošenju budžeta vršeći nadzornu ulogu. Ključni zadaci su:   
• Podrška Odboru za budžet u vidu pisanih informacija, analiza i studija o budžetskim pitanjima predstavljenih od strane Vlade u skladu sa Zakonom o budžetu;

• Podrška drugim parlamentarnim odborima o proceni uticaja, ne samo finansijskih, već i ekonomskih, socijalnih, kao i uticaja novog zakonodavstva o zaštiti životne sredine;

• Izrada kratkih analiza na zahtev članova Odbora za budžet.

Prema zakonskim odredbama, poslovanje Parlamentarne budžetske kancelarije je razrađeno i dogovoreno sa predstavnicima stranaka uz detaljan katalog istraživačkih proizvoda. Od početka novog zakonodavnog perioda, 29. septembra 2013. godine, Odbor za budžet može da pozove šefa Parlamentarne budžetske kancelarije da učestvuje na svim sastancima kao ekspert. Parlamentarna budžetska kancelarija je jedino telo u austrijskom parlamentu zaduženo za budžetsku analizu i ekonomska istraživanja. U organizacijskom smislu, Parlamentarna budžetska kancelarija je jedinica parlamentarne administracije u okviru Odeljenja za pravne, zakonodavne i istraživačke poslove. Međutim, Parlamentarna budžetska kancelarija ima specifičan mandat da podrži i konsultuje Odbor za budžet direktno. Po prvi put u Austrijskom parlamentu, parlamentarni odbor ima direktan pristup stručnom kadru.

Osoblje je zaposleno kao deo parlamentarne administracije i imenuje ga Predsednik Nacionalnog saveta. Počevši od 2015. godine Parlamentarna budžetska kancelarija planira da zaposli 6 stručnjaka (uključujući i njene rukovodioce) i 2 asistenta. Kvalifikacije zaposlenih su u rasponu od budžetskih stručnjaka do ekonomista i pravnika s radnim iskustvom u Ministarstvu finansija, na univerzitetima ili privatnim konsultantskim kućama.

U određenim aspektima Fiskalni savet (Fiskalrat) ima sličan mandat i to u domenu procena aktuelne fiskalne situacije sa ciljem da se analiziraju makroekonomski efekti javnog finansiranja. U fokusu je procena usklađenosti sa nacionalnim fiskalnim pravilima i EU montoring obaveza navedenih u propisima EU. Fiskalni savet je dobro izbalansirano telo koje o aktivnostima obaveštava javnost. Razlike između ova dva tela su posebno u mandatu, jer je mandat Parlamentarne budžetske kancelarije direktno povezan sa odgovornostima parlamenta i posebno Odbora za budžet. Parlamentarna budžetska kancelarija analizira sve dokumente koje Ministarstvo finansija dostavlja na razmatranje Odboru za budžet. Poslanici imaju direktan pristup Parlamentarnoj budžetskoj kancelariji i mogu da zatraže informacije o relevantnim budžetskim pitanjima. Parlamentarna budžetska kancelarija pruža ekspertizu poslanicima i ispunjava funkciju servisa, posebno sa fokusom na procenu uticaja i efekte budžetiranja.

# BELGIJA

U belgijskom Predstavničkom domu i Senatu ne postoji posebna organizacijska jedinica zaduženi za izradu budžetske i ekonomske analize. Svaki poslanik treba da pronađe relevantne informacije koje su mu potrebne u određenim oblastima kroz svoje lične kontakte i mogućnosti koje su mu na raspolaganju u okviru poslaničke grupe kojoj pripada. Važno je napomenuti, međutim, da poslanici mogu dobiti pomoć od Revizorskog suda (državne revizorske institucije) čije članove imenuje parlament, ali koji izrađuje potpuno nezavisna mišljenja i priprema stručne, politički nepristrasne analize. Navedena podrška se uglavnom obezbeđuje u dva slučaja:

- Ako Predlog zakona uključuje finansijske posledice, odbor tokom razmatranja može, pre nego što ga stavi na glasanje, da pozove Revizorski sud da dostavi informaciju koja sadrži procenu novih rashoda ili smanjenja prihoda;

- Svake godine, kada Vlada dostavi Nacrt federalnog budžeta Predstavničkom domu, Revizorski sud dostavlja Domu svoje komentare, zapažanja i primedbe na tekst nacrta.

Dva glavna tela koja pripremaju budžetske analize i ekonomska mišljenja ispred parlamenta su:

1. Federalna kancelarija za planiranje

Federalna kancelarija za planiranje je nezavisna javna agencija i izrađuje studije i projekcije o pitanjima ekonomske, socijalne i ekološke politike. Za tu svrhu, ona prikuplja i analizira podatke, istražuje i priprema informacije, identifikuje alternativne mere, ocenjuje uticaj mera politike i formuliše predloge. Delatnost Federalne kancelarije za planiranje pokriva deset glavnih tema: energija, transport, strukturne studije, sektorske i ekološke analize, pitanja održivog razvoja, kratkoročne prognoze iz poslovnog ciklusa, javne finansije, srednjoročne makroekonomske projekcije i analize, tržište rada, socijalna zaštita, demografska politika.

2. Visoki finansijski savet

Visoki finansijski savet radi u okviru saveznog Ministarstva finansija. On analizira i proučava budžetska, finansijska i fiskalna pitanja i predlaže izmene ili reforme u ovim oblastima na sopstvenu inicijativu ili na zahtev saveznog ministra finansija ili saveznog ministra za budžet. Njegova unutrašnja organizacija odražava obim nadležnosti, jer se sastoji od dva odeljenja: Odeljenja za zaduživanje u javnom sektoru i Odeljenja za poreze i doprinose za socijalno osiguranje.

# VELIKA BRITANIJA

Postoji nekoliko tela unutar britanskog Parlamenta koja su odgovorna za budžetsku analizu i izradu mišljenja o ekonomskim pitanjima. To su:

• Odsek za ekonomsku politiku i statistiku Biblioteke Donjeg doma Parlamenta (u manjoj meri zaposleni u Biblioteci u Domu lordova);

• Jedinica za istraživanje - ‘Scrutiny Unit’;

• Odbor za trezor.

Postoje još dva tela sa sličnim nadležnostima:

• Kancelarija za budžetsku odgovornost - *The Office of Budget Responsibility* i

• Državna revizorska institucija

Odsek za ekonomsku politiku i statistiku Biblioteke Donjeg doma Parlamenta je jedan od osam istraživačkih odseka unutar Istraživačke službe Donjeg doma - *House’s Department of Information Services.* Zaposleni izrađuju stručne publikacije na određene teme o širokom spektru pitanja koja se odnose na ekonomsku politiku i statistiku, pored odgovora na konkretne upite dobijene od članova Parlamenta u sklopu obavljanja njihovih parlamentarnih dužnosti. Pored ekonomskih istraživanja, bave se analizom politike i statističkih podataka o Velikoj Britaniji, analizom međunarodne ekonomije, javnih finansija, javne potrošnje, trgovine i razvoja, kao i statistikom različitih ekonomskih oblasti. Takođe, Odsek za ekonomsku politiku i statistiku izrađuje različite publikacije, uključujući redovno ažuriranje ključnih statističkih pokazatelja, sa podacima sa tržišta rada na nivou izborne jedinice, analize i izveštaje pre drugog čitanja u parlamentarnoj proceduri. Pored toga, objavljuju analize uoči godišnjeg nacrta budžeta. Svi ovi dokumenti dostupni su javnosti putem internet stranice Parlamenta.

To je jedan od dva statistička odseka u okviru Biblioteke, drugi je Odsek za socijalnu i opštu statistiku (*Social and General Statistics)* podržan od zajedničke jedinice za statistiku - *Statistics Resource Unit.* On zapošljava ekonomiste i statističare sa relevantnim stepenom obrazovanja i iskustvom. Oni izveštavaju direktora Istraživačke službe i članove Upravnog odbora koji savetuje odbore u Donjem domu Parlamenta.

Istraživačke usluge Biblioteke Doma lordova su manjeg obima nego u Donjem domu, a njeni istraživači nisu specijalisti za određene oblasti, tako da se ponekad koristi stručnost osoblja Biblioteke Donjeg doma, uključujući i Odeljenje za ekonomsku politiku i statistiku. Biblioteka je deo Istraživačke službe Doma lordova (*House of Lords Department of Information Services).*

Jedinica za nadzor (*Scrutiny Unit)* je deo Kancelarije za odbore (*Committee Office)* u Donjem domu i osnovana je sa ciljem da ojača zakonodavnu i finansijsku funkciju Donjeg doma, kao i ekspertizu za određene odbore, pogotovo one koji se bave (ali ne isključivo) finansijskim pitanjima u predlozima zakona.

Osnovana je 2002. godine da pomogne odborima pri analizi računovodstvenih resursa i budžetiranja, kod izrade planove potrošnje na trogodišnjem nivou i izveštaja. Jedinica obezbeđuje analizu, kratke izveštaje i materijale za razmatranje u odborima i to[[2]](#footnote-2):

• finansijske analize na određene upite, izveštaje, saslušanja itd.,

• redovna finansijska dokumenta kao što su izveštaji o radu resornih organa, godišnji izveštaji, biznis planovi, dodatne procene i sl.,

Osoblje čini 14 zaposlenih, uključujući pet u finansijskom nadzoru, koji su uglavnom ekonomisti i statističari.

Odbor za trezor ima zadatak da analizira troškove, administraciju i politiku trezora, prihoda i carina, koja su u vezi sa radom javnih organa. To je jedan od devetnaest odbora koji se odnose na rad Vlade[[3]](#footnote-3). Članovi Odbora odlučuju o predmetu istrage, koja može da traje nekoliko meseci a izveštaje prosleđuju u Donji dom, ili su to samo usmena svedočenja koje Odbor može objaviti i bez sastavljanja izveštaja. Odbor se sastoji od trinaest članova parlamenta koje podržava deset zaposlenih (uz dvoje ekonomista iz Državne revizorske institucije i Banke Engleske. Kao i drugi izabrani odbori, Odbor za trezor ima ovlašćenje da imenuje specijalne savetnike, koji su često profesori univerziteta.

Kancelarija za budžetsku odgovornost je vladina institucija osnovana 2010. godine sa ciljem da obezbedi nezavisnu i autoritativnu analizu britanskih javnih finansija. Ona ima sledeće zadatke:

• Priprema petogodišnje prognoze i projekcije privrednih kretanja i javnih finansije dva puta godišnje;

• Analizira ekonomske performanse i rezultate Vlade u datim fiskalnim ciljevima;

• Preispituje troškove rada Trezora i mere potrošnje budžetskih korisnika;

• Vrši dugoročnu procenu održivosti javnih finansija;

• Vrši procenu učinka Vlade u preraspodeli dohotka.

Kancelarija za budžetsku odgovornost ima 17 stalno zaposlenih državnih službenika i savetodavni odbor koji čine stručnjaci za ekonomske i fiskalne oblasti.

Državna revizorska institucija - *The National Audit Office (NAO****)*** proverava javnu potrošnju u ime Parlamenta uz zadate projekcije sa ciljem da se poboljšaju performanse pružanja javnih usluga. Ona vrši reviziju finansijskih izveštaja svih vladinih resora i analizira rad ostalih državnih organa, a priprema oko 60 izveštaja godišnje. *NAO*[[4]](#footnote-4) postoji u sadašnjem obliku od 1983. godine, iako funkcija javne revizije u Vladi Velike Britanije ima mnogo dužu istoriju. Njen rad nadzire Komisija za javne račune koja zapošljava oko 860 lica, čije kvalifikacije variraju zavisno od poslova, ali, primera radi, za analitičare se obično zahteva da imaju poslediplomski nivo obrazovanja.

# GRČKA

Parlamentarna kancelarija za budžet osnovana je tokom 2010. godine u skladu sa članom 36A Poslovnika koji se odnosi na unutrašnju organizaciju i poslovanje Parlamenta. Kancelarija je odgovorna za prikupljanje informacija o javnim finansijama i praćenje budžetske politike, pružanje podrške radu specijalnog stalnog Odbora za finansijske izveštaje, opšti bilans i sprovođenje državnog budžeta. Ona priprema i dostavlja kvartalne i godišnje izveštaje odborima, pre svega stalnom Odboru za ekonomske poslove, u vezi sa realizacijom budžetskih ciljeva postavljenih u skladu sa srednjoročnom fiskalnom strategijom, kao i makroekonomske procene i prognoze budžetske politike, u skladu sa principima i procedurama Zakona o finansijskom upravljanju i odgovornosti[[5]](#footnote-5) . Odbor daje mišljenja o razmatranim pitanjima u pisanoj formi na zahtev Predsednika Parlamenta ili parlamentarnih odbora, a odobrava tromesečne i godišnje izveštaje. Ovi izveštaji su zasnovani na komparativnim analizama.

*The Scientific Committee* - Naučni odbor se sastoji od četiri člana čiji je izbor u nadležnosti Specijalne komisije za razmatranje opštih bilansa stanja i kontrolu sprovođenja državnog budžeta, a prema članu 6. akta o unutrašnjem funkcionisanju i organizaciji - *Special Regulation of Internal Operation and Organization*. Direktora Kancelarije imenuje Administrativni odbor na predlog Predsednika Parlamenta, u skladu sa članom 5. Uredbe o radu i organizaciji Parlamentarne kancelarije za budžet *(Resolution of the Speaker of the Greek parliament, 16074, Government Gazette Α΄ 2123/31.12.2010).* Kancelarija je unutrašnja jedinica Parlamenta u rangu Direkcije, i nalazi se u prostorijama Parlamenta a direktno je upućena na Predsednika Parlamenta.

Prema članu 8. akta o unutrašnjem funkcionisanju i organizaciji Parlamentarne kancelarije za budžet (na osnovu Rešenja Predsednika Parlamenta iz 2010 godine)[[6]](#footnote-6) osoblje Kancelarije čine predstavnik za štampu, osam naučnih saradnika i četiri referenta. Trenutno, Kancelarija ima samo dva zaposlena iz parlamentarne službe i jednog stažistu.

# NEMAČKA

Odbor za finansije u nemačkom Bundesratu (Gornji dom parlamenta) je nadležan za analizu budžetske politike. Razmatranje Zakona o godišnjem federalnom budžetu je jedan od najvažnijih zadataka Odbora za finansije. Tradicionalno, Savezna vlada uvodi u proceduru razmatranje Zakona o budžetu do početka septembra sa glasanjem o Predlogu zakona o budžetu u Bundesratu na plenarnoj sednici u decembru. Pojedinačni delovi budžeta razmatraju se u pod-odborima u Bundesratu, gde se razmatra i predlog zakona. Drugi važni aspekti nadležnosti odbora su razmatranje predloga zakona u vezi sa fiskalnom i poreskom politikom u Nemačkoj. U organizacionoj strukturi parlamenta, Odbor za finansije je jedan od šesnaest stalnih odbora Bundesrata u sklopu Generalne direkcije u Sekretarijatu Bundesrata.

Na čelu Sekretarijata Odbora za finansije je šef odeljenja, koji je ujedno i šef Generalne direkcije. Osim toga, postoje dva viša savetnika iz službe koji rade u Sekretarijatu Odbora, kao i tri saradnika koji imaju srednji i / ili viši stručni nivo obrazovanja. Šef odeljenja, kao i dva viša savetnika imaju dugogodišnje iskustvo u finansijskom sektoru. Ostali zaposleni su obučeni sekretari ili imaju fakultetsko obrazovanje i iskustvo u saveznoj administraciji.

# HOLANDIJA

Parlamentarni biro za istraživanje i javne rashode Predstavničkog doma holandskog Parlamenta je institucionalna jedinica sa tri glavna zadatka:

1) Pomoć u parlamentarnim istraživanjima;

2) Savetovanje odbora i privremenih komisija o budžetskim pitanjima;

3) Izrada kratkih analiza i priprema istraživanja.

Napred navedeno je važno imajući u vidu da relevantni odbori u holandskom Predstavničkom domu (Odbor za trezor i Odbor za javne finansije) imaju službenike, ali ne obučene ekonomske istraživače ili eksperate za budžetska pitanja.

Biro za analizu ekonomske politike u Holandiji[[7]](#footnote-7) razmatra budžetske i makroekonomske analize koje su pripremljene od strane parlamentarnog Odeljenja za budžetsku kontrolu.[[8]](#footnote-8) Biro takođe priprema ekonomske recenzije i budžetske prognoze.

Holandski parlament nema poseban stalni odbor za analizu budžeta i vladine politike koja se odnosi na javne rashode (kao što je Odbor za javne račune u Poslaničkom domu u Velikoj Britaniji). U Holandiji je državna revizorska institucija (*Algemene Rekenkamer*) glavni revizor potrošnje na nivou vlade.[[9]](#footnote-9)

U strukturi parlamenta, Parlamentarni biro za istraživanje i javnu potrošnju direktno je odgovaran generalnom sekretaru Predstavničkog doma.[[10]](#footnote-10) Parlamentarni biro ima jake veze sa Odborom za javne finansije holandskog Predstavničkog doma, sarađuje i sa drugim odborima na zahtev, ali ne pruža usluge pojedinačnim poslanicima ili političkim partijama u parlamentu. Parlamentarni biro ima 12 istraživača, šefa jedinice i administrativnog asistenta. Svi istraživači imaju univerzitetsko obrazovanje (ekonomisti ili politikolozi) i većina njih poseduje iskustvo rada u državnim službama.

Ekonomske preglede, budžetske i makroekonomske analize i procenu troškova novih ili postojećih politika izvan Parlamenta sprovodi Biro za analizu ekonomske politike u Holandiji. Biro za analizu ekonomske politike u Holandiji je organizacijski deo Ministarstva ekonomije, a njegovog direktora imenuje nadležni ministar, uz konsultacije sa ostalim članovima Vlade.

# ŠPANIJA

Generalni sekretarijat španskog Kongresa, zadužen za pomoć i podršku radu poslanika, kao i tehničke, pravne i administrativne savete ima više tela. Kancelarija španskog parlamenta, u delu koji se odnosi na ekonomska pitanja i analizu budžeta je organizovana u dve jedinice. Jedna od njih se bavi ekonomskim a drugim budžetskim pitanjima (više informacija u nastavku teksta). Sa druge strane, Direkcija za istraživanje, analize i publikacije inicira, organizuje i distribuira radove od strane različitih jedinica državne uprave. Podeljena je na četiri celine, od kojih se jedna bavi javnim finansijama i ekonomskim istraživanjima. Ovaj odsek izrađuje studije u oblasti ekonomije i socijalne politike o pitanjima koja se odnose na parlamentarne aktivnosti. Takođe, on prati budžetske podatke i parlamentarne baze podataka iz ekonomske oblasti. U praksi, glavna aktivnost istraživačkog segmenta u oblasti javnih finansija je zasnovana na praćenju budžetskog ciklusa, u cilju pružanja podrške parlamentarnom monitoringu u svim fazama, odnosno pre i posle parlamentarnog usvajanja državnog budžeta. Ovaj zadatak se obavlja kroz izradu informativnih biltena, koji su dostupni preko intranet stranice, a tematski se odnose na ekonomske informacije (makroekonomski scenario i praćenje ekonomske situacije) i budžet. Ekonomske informacije se odnose na praćenje opšteg makroekonomskog stanja i budžetskog ciklusa, kao i odnos prognoze ekonomskih odnosa Španije sa međunarodnim organizacijama. Povremeno, istraživački proizvode i biltene o drugim ekonomskim pitanjima vezanim za parlamentarne aktivnosti, kao što su finansijske analize nacionalnih i evropskih fondova stabilnosti. Osim toga, održavaju se konsultacije o ekonomskim i budžetskim subjektima, kao i konsultacije u toku parlamentarnih aktivnosti. Tokom skupštinske procedure razmatranja i usvajanja budžeta, pruža se tehnička podrška poslanicima i osoblju parlamentarnih grupa u formulisanju predloga za izmene, kao i za analizu efekata koje amandmani mogu imati na rashode i prihode državnog budžeta.

Odlukom Kongresa i Senata imenovan je direktor Kancelarije za budžet španskog Parlamenta 30. aprila 2013. godine, ali Kancelarija tek treba da se u potpunosti razvije. Zakon 37/2010 u svojoj preambuli navodi: *"Stvaranje Kancelarije proizilazi iz potrebe da se artikuliše unutar oba doma efikasan mehanizam za tehničke savete u pitanjima praćenja i kontrole izvršenja državnog budžeta i po svim pitanjima koja bi mogla imati veliki uticaj na javne prihode i rashode, instrument inspirisan principima nezavisnosti, objektivnosti i transparentnosti koja je na raspolaganju svim poslanicima i senatorima".* U članu 4, pomenuti zakon precizira da će Vlada dostavljati Kancelariji za budžet španskog Parlamenta periodične informacije, i to:

- Mesečni izveštaj o izvršenju državnog budžeta;

- Dvogodišnji izveštaj o stepenu izvršenja investicija javnog sektora;

- Godišnji izveštaj za prethodni budžetski period.

Zaposleni u Kancelariji za budžet su uglavnom državni službenici iz Službe španskog Parlamenta sa profesionalnim iskustvom u budžetskom, ekonomskom i / ili finansijskom sektoru.

*Independent Authority for Fiscal Responsibility (AIReF)* kao nezavisni organ fiskalne odgovornosti osnovan je 2013. nakon odobrenja španskog Parlamenta, a postaje operativan tokom prve polovine 2014. godine, u skladu sa evropskom politikom da države članice moraju imati nezavisne institucije koje garantuju makroekonomske prognoze i analize budžeta. U skladu sa ustavnim reformama 2011. i Zakonom o budžetskoj stabilnosti i finansijskoj održivosti iz 2012. godine definisane su nadležnost i odgovornost, kao i osnivanje nezavisne institucije za fiskalnu odgovornost (Zakon br. 6/2013.) [[11]](#footnote-11).

IZVORI INFORMACIJA

* Upitik Evropskog centra za parlamentarna istraživanja i dokumentaciju, br. 2661 (20.10.2014), Tema:*Budget and economic research and analysis in parliaments* (<https://ecprd.secure.europarl.europa.eu/ecprd/secured/detailreq.do?id=201570>)
* *EP Study on the ex-post budgetary control exercised by parliaments in the EU,* 7/2012.

Istraživanje uradila:

mr Marina Prijić,

viši savetnik-istraživač

1. Studija Evropskog parlamenta, internet adresa: <file:///C:/Users/marina.prijic/AppData/Local/Microsoft/Windows/Temporary%20Internet%20Files/Content.IE5/1255QTPH/Study_parliamentary_control%20budget%20implementation%20FIN.pdf> [↑](#footnote-ref-1)
2. Internet adresa: <http://www.parliament.uk/mps-lords-and-offices/offices/commons/scrutinyunit/reports-and-publications/> [↑](#footnote-ref-2)
3. *Select Committees - Government Departments* [↑](#footnote-ref-3)
4. Internet adresa: <http://www.nao.org.uk/about-us/> [↑](#footnote-ref-4)
5. *Law 3871/141A'/17-8-2010 on the Financial Management and Responsibility* [↑](#footnote-ref-5)
6. *Resolution of the Speaker of the Greek Parliament, 16074, Government Gazette A' 2123/31. 12. 2010.* [↑](#footnote-ref-6)
7. *CPB (Netherlands Bureau for Economic Policy Analysis)* [↑](#footnote-ref-7)
8. Internet adresa: <http://www.cpb.nl/en/about-cpb> [↑](#footnote-ref-8)
9. Internet adresa: <http://www.courtofaudit.nl/english/Organisation> [↑](#footnote-ref-9)
10. Internet adresa: <http://www.houseofrepresentatives.nl/node/134>  
     [↑](#footnote-ref-10)
11. *2012. Organic Law of Budgetary Stability and Financial Sustainability; Organic Law 6/2013.* [↑](#footnote-ref-11)